b'\n_START_ARTICLE_\nNuklearna medicina\n_START_PARAGRAPH_\nNuklearna je medicina odjel na kojem se koriste radioizotopi, naj\xc4\x8de\xc5\xa1\xc4\x87e u neinvazivnim dijagnosti\xc4\x8dkim postup\xc2\xadcima. U praksi, nuklearna medicina postoji tek nekih pedesetak godina i vrlo se brzo razvija kao moderna neinvazivna dijagnosti\xc4\x8dka grana u medicini._NEWLINE_Radioizotopi su, ipak radioaktivne \xc4\x8destice, no smiju se unositi u organizam bolesnika gotovo bez \xc5\xa1tetnosti po zdravlje. Obi\xc4\x8dno je to radioaktivna teku\xc4\x87ina koja se unosi u organizam injekcijom u venu na ruci. Upravo to da se pri takvim dijagnosti\xc4\x8dkim pretragama daje samo jedna \xc2\xabmala injekcija\xc2\xbb, i to je sve \xc5\xa1to mo\xc5\xbee biti \xc2\xabneugodno\xc2\xbb tijekom cijelog ispitivanja, svrstava nuklearnu medicinu u neinvazivnu dijagnostiku. Ozra\xc4\x8denje bolesnika pri ispitivanju vrlo je malo, no ipak postoji._NEWLINE_Unesena radioaktivna teku\xc4\x87ina rasprostranjuje se po cijelom organizmu i ne izaziva alergijske reakcije. U ovisnosti o kemijskom sastavu, u pojedinim se organima du\xc5\xbee zadr\xc5\xbeava ili nakuplja te se na taj na\xc4\x8din dokazuju ili isklju\xc4\x8duju razli\xc4\x8dite bolesti. Zna\xc4\x8dajan dio radioaktivne tvari se, ubrzo nakon injiciranja, izlu\xc4\x8di mokra\xc4\x87om. Zbog toga je va\xc5\xbeno da bolesnik, prije ispitivanja i nakon njega, pije dosta teku\xc4\x87ine kako bi \xc4\x8dim prije ispraznio radioizotop koji se skuplja u mokra\xc4\x87nom mjehuru._NEWLINE_Za razliku od drugih ure\xc4\x91aja koji koriste zra\xc4\x8denje, u dijagnosti\xc4\x8dkim postupcima u nuklearnoj medicini izvor zra\xc4\x8denja je, barem neko vrijeme, radioaktivna teku\xc4\x87ina (radioizotop) koja se rabi do injiciranja. Nakon injiciranja izvor zra\xc4\x8denja postaje \xc4\x8dovjek \xe2\x80\x93 pacijent. Zato kori\xc5\xa1tenje radioizotopa u medicini nazivamo \xc2\xabotvorenim izvorima zra\xc4\x8denja\xc2\xbb. Sre\xc4\x87om, zra\xc4\x8denje je relativno malo i relativno brzo prestaje._NEWLINE_Va\xc5\xbeno je tako\xc4\x91er znati da naj\xc4\x8de\xc5\xa1\xc4\x87e rabljeni radioizotopi, raspadanjem ili \xc2\xabga\xc5\xa1enjem\xc2\xbb, postaju potpuno neradioaktivni unutar nekoliko sati ili jednog dana. Da bi se moglo vidjeti kako se pona\xc5\xa1a radioizotop u organizmu, rabe se osjetljivi detektori zra\xc4\x8de\xc2\xadnja, ure\xc4\x91aji koji se nazivaju gama-kamere.'